Primăvara își face simțită prezența, timid, și la munte. Administratorii Gondolei Sinaia au anunțat, vineri dimineață, că se schiază în condiții de primăvară, din cauza temperaturilor pozitive. Domeniul Schiabil din Sinaia rămâne, sâmbătă, închis.
Zona de munte din Prahova este, până vineri, ora 20.00, sub o informare meteo de intensificări ale vântului, cu viteze în general de 45…55 km/h, iar la munte rafalele vor depăși 60…70 km/h.
Tot la munte, instabilitatea a fost temporar accentuată. În zona de munte se vor acumula cantități de apă de 15…20 l/mp, favorizând topirea stratului de zăpadă.
"Atenție! Se schiază în condiții de primăvară – temperaturi pozitive, zăpadă ortopedică. Începând de mâine, 30.03.2024, Domeniul Schiabil Sinaia rămâne închis. Dacă, în perioada următoare, vom avea condiții pentru amenajarea pârtiilor, deschidem și anunțăm aici", au anunțat administratorii Gondolei Sinaia.
Așa numita zăpadă "ortopedică" are o consistență apoasă, ceea ce face ca virajele să fie greu de luat, dar solicită, la propriu, ligamentele schiorilor.
Prin urmare atenționarea este făcută astfel încât schiorii să-și adapteze viteza pentru a controla traiectoria pe aceste pârtii.
Risc însemnat de avalanșe în Bucegi
La peste 1800 m, pe fondul insolației și temperaturilor în creștere continuă de-a lungul zilelor următoare, ultimul strat de până la 20 cm de zăpadă ușor umezită va continua să se taseze și să se topească ușor.
"Încălzirea și insolația vor favoriza îngreunarea zăpezii datorită pătrunderii apei în straturile mai vechi, ce pot aluneca peste straturile cele mai dure și mai stabile aflate către bază.
Pe pantele suficient de înclinate, izolat posibil spontan la orele amiezii, dar mai ales la supraîncărcări mici, riscul de declanșare al unor avalanșe medii și mari se va menține însemnat(3)", a anunțat ANM.
În cazuri izolate, potrivit ANM, unele avalanșe declanșate la peste 1800 m vor coborî sub această altitudine.
Sub 1800 m, spun meteorologii, stratul se va menține puternic umezit și va continua topirea accelerată datorită insolației și temperaturilor foarte ridicate, pozitive, mai ales sub 1600 metri.
"La peste 1600 metri, stratul este ceva mai însemnat, format fiind în partea lui superioară din zăpada umedă acumulată în urmă cu câteva zile.
Vor fi condiții pentru declanșarea de avalanșe de dimensiuni mici și medii, riscul moderat(2) fiind amplificat la supraîncărcări oricât de mici", a anunțat ANM.